  Майя Бывальцева Удмуртиын Тазалыко нылпилэсь арзэ пусъён улсын, 14-тӥ инвожое Ижкарын Кузебай Герд нимо йӧскалык музейын «Кӧкыез веттаса» адӟытон усьтӥськоз, ивортэ ужъюртлэн пресс-службаез. Учкисьёс музейлэн фондысьтыз кӧкыосын тодматскыны, вож нунылэн нырысетӥ нуналъёсыныз герӟаськем вашкала йылолъёс сярысь тодыны быгатозы. «Кӧкы — адямилэн дунне вылын нырысетӥез улон интыез. Со вож нунылэсь ненег улонзэ утись луэ. Анайлэн веттан гуръёсыз, выжыкылъёсыз, лэйкатэмез — ваньмыз со мур символизмен пыӵамын», — верамын пресс-службалэн ивортоназ. Адӟытонэ нырысьсэ поттэмын УАССР-ысь искусство удысысь дано ужасьлэн Илья Ходыревлэн суредъёсыз. Соос Кузебай Гердлэн «Восточно-финская колыбель» диссертациезлы лэсьтэмын вал. Тегъёс: Лулчеберет Ижкар нылпиос Удмуртия адӟытон Йӧскалыкмузей  